NARIADENIE RADY (ES) č. 1153/2007
z 26. septembra 2007,
ktorým sa mení a dopĺňa nariadenie (ES) č. 2597/97, ktorým sa ustanovujú dodatočné pravidlá o spoločnej organizácii trhu s mliekom a mliečnymi výrobkami pre konzumné mlieko
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 37,
so zreteľom na návrh Komisie,
so zreteľom na stanovisko Európskeho parlamentu (1),
keďže:
(1)
Článkom 3 nariadenia Rady (ES) č. 2597/97 (2) sa stanovujú výrobky, ktoré sa majú považovať za konzumné mlieko najmä s ohľadom na ich obsah tuku.
(2)
S cieľom uľahčiť prechod z existujúcich predvstupových vnútroštátnych pravidiel na pravidlá Spoločenstva sa pri príležitosti nedávnych pristúpení prijalo niekoľko prechodných výnimiek.
(3)
S ohľadom na rozmanité zvyky spotrebiteľov v rôznych členských štátoch, ako aj na výnimky s končiacou platnosťou sa zdá vhodné umožniť predaj výrobkov, ako je konzumné mlieko, ktorých obsah tuku je odlišný od existujúcich troch kategórií.
(4)
S cieľom poskytnúť spotrebiteľom jasné informácie by sa takéto mlieko nemalo označovať ako plnotučné, poloodstredené alebo odstredené, ale jeho obsah tuku v percentách by sa mal jasne uviesť na obale.
(5)
Nariadenie (ES) č. 2597/97 by sa malo zodpovedajúcim spôsobom zmeniť a doplniť,
PRIJALA TOTO NARIADENIE:
Článok 1
V článku 3 ods. 1 nariadenia (ES) č. 2597/97 sa dopĺňa tento pododsek:
„Tepelne ošetrené mlieko, ktoré nespĺňa požiadavky na obsah tuku ustanovené v písmenách b), c) a d) prvého pododseku sa považuje za konzumné mlieko pod podmienkou, že obsah tuku je jasne vyčíslený s jedným desatinným miestom a čitateľne uvedený na obale v podobe ‚tuk … %’. Takéto mlieko sa neoznačuje ako plnotučné, poloodstredené ani odstredené.“
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Uplatňuje sa od 1. januára 2008.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 26. septembra 2007